Jesu o Sepela Godimo ga Meetse | Dilo Tšeo Bana ba ka Ithutago Tšona ka Beibeleng
Jesu o Sepela Godimo ga Meetse
Jesu o be a sa kgone feela go fodiša balwetši le go tsoša bahu, eupša gape o be a kgona go laola diphefo le pula. Ge a be a boa go yo rapela thabeng, o ile a lebelela lewatleng la Galilea gomme a bona phefo e kgolo. Baapostola ba gagwe ba be ba le ka sekepeng lewatleng leo, gomme phefo yeo e dira gore sekepe sa bona se palelwe ke go sepela. Jesu o ile a theogela lewatleng leo, a ya sekepeng seo a sepela godimo ga meetse. Ge baapostola ba bona motho a sepela godimo ga meetse, ba tšhoga kudu. Eupša Jesu a re go bona: ‘Le se ke la boifa. Ke nna.’
Petro a re: “Morena, ge e ba e le wena, ntaele gore ke tle go wena.” Jesu a re go Petro: “Tlaa!” Le ge phefo yeo e be e tšhoša, Petro o ile a fologa sekepe gomme a ya go Jesu a sepela godimo ga meetse. Eupša ge Petro a šetše a le kgauswi le Jesu, o ile a lebelela phefo yeo. O ile a tšhoga gomme a ikwa a thoma go sobelela ka meetseng. Petro o ile a goeletša a re: “Morena mphološe!” Jesu a mo swara ka seatla gomme a re go yena: ‘Ke ka baka la eng o fentšwe ke go belaela? Tumelo ya gago e kae?’
Jesu le Petro ba ile ba namela ka sekepeng, gomme ka yona nako yeo phefo ya kgaotša. O nagana gore baapostola ba ile ba ikwa bjang ge ba bona mohlolo wo? Ba ile ba botša Jesu ba re: “Ruri o Morwa wa Modimo.”
E be e se la mathomo Jesu a laola phefo e kgolo. Nakong e nngwe ge yena le baapostola ba gagwe ba be ba tshela lewatle, o ile a robala moseleng wa sekepe. Ge a dutše a robetše, gwa ba le phefo e kgolo. Meetse a lewatle leo a ile a tsena ka sekepeng sa bona gomme sa tlala meetse. Baapostola ba tsoša Jesu, gomme ba goeletša ba re: ‘Morutiši re thuše, re a hwa!’ Jesu a tsoga gomme a bolela le lewatle a re: “Homola o re tuu!” Ka yona nako yeo, phefo yeo ya kgaotša. Ke moka Jesu a botšiša baapostola ba gagwe a re: “Tumelo ya lena e kae?” Ba botšana ba re: ‘Gaešita le diphefo le meetse di a mo kwa.’ Baapostola ba ile ba ithuta gore ge ba ka bota Jesu kudu, ga go hlokagale gore ba tšhabe selo.
“Ge nkabe ke ile ka se be le tumelo ya go bona botho bja Jehofa nageng ya bao ba phelago, nkabe ke se na kholofelo.”​—Psalme 27:13
Dipotšišo: Go tlile bjang gore Petro a thome go sobelela ka meetseng? Baapostola ba ile ba ithuta eng go Jesu?
Mateo 8:23-27; 14:23-34; Mareka 4:35-41; 6:45-52; Luka 8:22-25; Johane 6:16-21
Baapostola ba ithuta dithuto dife ge Jesu a sepela godimo ga meetse le ge a homotša phefo?